Λάρισα, 27/1/2025



ΕΛΛΗΝΙΚΗ ΔΗΜΟΚΡΑΤΙΑ

ΥΠΟΥΡΓΕΙΟ ΠΑΙΔΕΙΑΣ, ΘΡΗΣΚΕΥΜΑΤΩΝ

ΚΑΙ ΑΘΛΗΤΙΣΜΟΥ

---

ΠΕΡΙΦΕΡΕΙΑΚΗ ΔΙΕΥΘΥΝΣΗ ΠΡΩΤΟΒΑΘΜΙΑΣ &

ΔΕΥΤΕΡΟΒΑΘΜΙΑΣ ΕΚΠΑΙΔΕΥΣΗΣ ΘΕΣΣΑΛΙΑΣ

---

ΔΙΕΥΘΥΝΣΗ ΠΡΩΤΟΒΑΘΜΙΑΣ ΕΚΠΑΙΔΕΥΣΗΣ ΛΑΡΙΣΑΣ

**Μήνυμα της Διευθύντριας Πρωτοβάθμιας Εκπαίδευσης Λάρισας για τη**

**Διεθνή Ημέρα Μνήμης των Θυμάτων του Ολοκαυτώματος**

Αγαπητοί μαθητές, αγαπητές μαθήτριες,

Αγαπητοί συνάδελφοι, αγαπητές συναδέλφισσες εκπαιδευτικοί,

Στη χώρα μας, η 27η Ιανουαρίου, εκτός από Διεθνής Ημέρα Μνήμης των Θυμάτων του Ολοκαυτώματος, έχει καθιερωθεί και ως «Ημέρα Μνήμης των Ελλήνων Εβραίων Μαρτύρων και Ηρώων του Ολοκαυτώματος», προκειμένου να τιμήσουμε ιδιαιτέρως τα χιλιάδες μέλη των Ισραηλιτικών Κοινοτήτων της Ελλάδας, που εξοντώθηκαν με τον χειρότερο τρόπο από τους Ναζί και τους φασίστες συμμάχους τους, κατά τη διάρκεια του Β Παγκοσμίου Πολέμου.

Ταυτόχρονα, η ημέρα αυτή αφορά και όσους επώνυμους και ανώνυμους πολίτες, αψήφησαν τον κίνδυνο και στάθηκαν αλληλέγγυοι στους Εβραίους συμπολίτες τους, προστατεύοντάς τους και σε ορισμένες περιπτώσεις επιτυγχάνοντας να σώσουν τις ζωές τους. Το παράδειγμά τους αποτελεί διαρκές πρότυπο σε όσους και όσες δεν υποχωρούν από τα ανθρωπιστικά ιδεώδη, με κάθε κόστος, ακόμη και σε συνθήκες μαζικής απεμπόλησης ή παραχάραξης αυτών, όπως ήταν η απάνθρωπη και παράλογη προπαγάνδα αντισημιτισμού.

Η διδασκαλία του Ολοκαυτώματος στην Εκπαίδευση, αποκτά σε κάθε ιστορική συγκυρία ιδιαίτερο νόημα και αποτελεί συνεχώς εκπαιδευτική πρόκληση. Μέσα από την παιδαγωγική αξιοποίηση του υλικού που διασώθηκε, όπως οι προσωπικές ιστορίες και αφηγήσεις και την με σύγχρονο τρόπο ένταξή του στην εκπαιδευτική διαδικασία, η Ημέρα Μνήμης του Ολοκαυτώματος, είναι και στην εποχή μας, εξόχως επίκαιρη. Στόχος των δράσεων που θα πραγματοποιηθούν εντός και εκτός των σχολικών μονάδων, είναι όχι μόνο να μη λησμονήσουμε το μελανό για την ιστορία γεγονός, αλλά και να το μελετήσουμε προσεκτικά. Να κατανοήσουμε τις αιτίες, οι οποίες οδήγησαν στο φαινόμενο του αντισημιτισμού και του ρατσισμού, και με κριτική σκέψη να αναζητήσουμε τρόπους αποτροπής της οπισθοδρόμησης της ανθρωπότητας προς παρόμοια φαινόμενα.

Προτεραιότητα, άλλωστε του σύγχρονου σχολείου είναι η καλλιέργεια διαχρονικών αξιών στη νέα γενιά, όπως η Ισότητα, η Ελευθερία και η Δημοκρατία.

Η Διευθύντρια ΠΕ Λάρισας

Αικατερίνη Καραγιώργου